Strome water in die Woestyn | Gansbaai Explore
Strome water in die Woestyn
Die aanbieders tydens die Wêreldbiddag vir Vroue, met vlnr Joanie Meiring, Hettie Oosthuizen, Connie Langeveld, dr Lisel Joubert (prediker) en Yvonne Walters
Dit was vanjaar se tema vir Wêreld Biddag vir Vroue, wat deur die NG Vrouediens op Vrydag, 7 Maart 2014 in 'n prag-versierde kerkgebou, wat by die woestyntema aangepas het, aangebied is. "Met blydskap sal julle water skep uit die fonteine van redding" - Jessja 12:3, het die verwelkomingskaartjie gelui.
Dr Lisel Joubert het die boodskap aan 'n groot groep dames in 'n byna-vol kerkgebou gebring. 'n Onderwyser en afgevaardigde leerders, onderskeidelik van Gansbaai Academia en Gansbaai Primêr, was ook teenwoordig. Die verrigtinge het glad verloop en Lisel se boodskap is met samesang en voorlesings uit Jesaja en Johannes afgewissel. Sy het ook insiggewende agtergrondinligting oor Egipte gedurende die Bybelse tydperk aan die vrouens oorgedra en ook na "Vroue stemme uit Egipte" verwys. "In die Bybel word Egipte met die Farao's vereenselwig wat die Israeliete as slawe gebruik het totdat Moses hulle uit die slawerny uitgelei het," het Lisel gesê. "Maar ons vergeet dikwels die belangrike rol wat Farao se dogter in die redding gespeel het. Sy het nie net die baba, Moses, téén haar pa se opdrag gered nie, maar ook met ander vroue saamgesweer om Moses te beskerm en groot te maak." Die vrouens het ook op voorbidding gefokus, met 'n versugting van "Luister na ons, o Here!" en 'n belydenis van "Here, hoor ons stemme vanuit die woestyne van ons lewens". Die gewyde byeenkoms is met die sing van "Ons Vader wat woon in die hemel" afgesluit.
Die volgende bedankings is voorgehou: dr Lisel Joubert (boodskap gelewer); Elcine Hulme en die Vrouediens (reëlings en gasvryheid); Anita Botha en helpers (versiering van die kerk); voorlesers Connie Langeveld, Yvone Walters, Hettie Oosthuizen en Joanie Meiring; Pikkie Louw (orrelis); Maureen Voigt (dataprojektor) en Marius le Roux (koster). Maureen Voigt en Antonette Walters het die foto's geneem. Die dames was dit eens dat die byeenkoms as 'n persoonlike hoogtepunt ervaar en beleef is.
Leerder-afgevaardigdes met vlnr Gansbaai Academia se me Liezel Mostert, Kelly Swarts, Peron Barends, Erika Swart en Monica de Gouveia, saam met Gansbaai Primêr se Pamela Poswayo, Heidré Loff, Leoné Theunissen en me Ellen Dunsdon.